***Indokolás***

***Bolhás Községi Önkormányzat Képviselő-testületének***

### **az avar és kerti hulladék kezeléséről, égetéséről szóló**

***7/2015. (V. 27.) önkormányzati rendelet hatályon kívül helyezéséhez***

**Általános indokolás**

A környezet védelmének általános szabályairól szóló 1995. évi LIII. törvény (a továbbiakban: Kvtv.) 48. § (4) bekezdése b) pontja értelmében a települési önkormányzat képviselő-testületének hatáskörébe tartozik a háztartási tevékenységgel okozott légszennyezésre vonatkozó egyes sajátos, az avar és kerti hulladék égetésére vonatkozó szabályok rendelettel történő megállapítása.

Az avar és kerti hulladék égetésére vonatkozó szabályokat Bolhás Községi Önkormányzat Képviselő-testületének az avar és kerti hulladék kezeléséről, égetéséről szóló 7/2015. (V. 27.) önkormányzati rendelete tartalmazza.

A Kvtv. 48. § (4) bekezdés b) pontját a környezet védelmének általános szabályiról szóló 1995. évi LIII. törvény és a természet védelméről szóló 1996. évi LIII. törvény módosításáról szóló 2020. évi LI. törvény 7. § (2) bekezdése hatályon kívül helyezte, így 2021. január 1. napjától az egész ország területén tilos az avar és kerti hulladék égetése.

A 2021. február 8. napjáig hatályos, a veszélyhelyzet ideje alatt alakamazandó, levegőminőséggel összefüggő szabályokról szóló 549/2020. (XII. 2.) Korm. rendelet 1. §-a kimondja, hogy *„A környezet védelmének általános szabályairól szóló 1995. évi LIII. törvény rendelkezéseitől eltérően 2021. január 1-jétől a veszélyhelyzet kihirdetéséről szóló 478/2020. (XI. 3.) Korm. rendelet szerinti veszélyhelyzet megszűnéséig a települési önkormányzat képviselő-testületének hatáskörébe tartozik a háztartási tevékenységgel okozott légszennyezésre vonatkozó egyes sajátos, az avar és kerti hulladék égetésére vonatkozó szabályok rendelettel történő megállapítása.”*

A levegő védelméről szóló 306/2010. (XII. 23.) Korm. rendelet módosításáról szóló 474/2020. (X. 30.) Korm. rendelet módosításáról szóló 550/2020. (XII. 2.) Korm. rendelet 1. §-a értelmében *„Nem lép hatályba a levegő védelméről szóló 306/2010. (XII. 23.) Korm. rendelet 2. § f) pontja és 3. §-a.”*

A fentiekre tekintettel 2021. február 8. napjától hatályon kívül kell helyezni az avar és kerti hulladék kezeléséről, égetéséről szóló 7/2015. (V. 27.) önkormányzati rendeletet.

**Részletes indokolás**

**1. § - hoz**

A hatályát vesztő rendelet megjelölését rögzíti.

**2. § - hoz**

Hatályba léptető és hatályon kívül helyező rendelkezést tartalmazza.